recursal/SuperWikiNEXT-32B huggingface dataset:
**Victoria 3** (בתרגום לעברית: **ויקטוריה 3**) הוא משחק וידאו אסטרטגי רבתי אשר פותח על ידי המפתחת השוודית Paradox Development Studio ופורסם על ידי החברה Paradox Interactive. המשחק הוא משחק המשך Victoria II שיצא בשנת 2010. Victoria 3 יצא לאור ב-25 באוקטובר 2022.

המשחק
-----

ויקטוריה 3 משתרע על פני השנים 1836 עד 1936 ומאפשר לשחקן לשלוט על אחד מ-100 מדינות עצמאיות שהיו קיימות באותה תקופת זמן.

המשחק מתמקד ב-2 היבטים עיקריים: פוליטיקה ודמוגרפיה. מטרת השחקן היא למשוך ולרצות כמה שיותר קבוצות באוכלוסייה (שבמשחק נקראות "Pops") באמצעות אינטרסים משותפים, מסחר וחקיקה. לאוכלוסיות אינטרסים שונים והם גם נמצאים במעמדות כלכליים שונים, ולרובם יש גם אידאולוגיות שונות המשתרעות על הספקטרום שבין ימין ושמאל כלכלי, חברתי וביטחוני.

עוד מערכת שקיימת במשחק היא מערכת הדיפלומטיה, שבמסגרתה אפשר לשפר ולהחמיר יחסים עם מדינות, לכבוש מדינות, לשתף איתם פעולה ביטחונית, לבצע קולוניאליזם ועוד. בדרך כלל כל פעולה דיפלומטית תגרור אחריה תגובה בינלאומית כך שלמשל, אם מדינה כובשת מדינה אחרת הנמצאת בהסכם אמנה המערב מדינות אחרות, הן עלולות לשתף פעולה לתקוף את השחקן. במצב של מלחמה, על השחקן להחיל גיוס גנרלים ולהשיג בני ברית אשר יהיו שותפים לאותה המלחמה, לעיתים אף בתמורה לאינטרס כלכלי או מדיני.

פיתוח
-----

במשך זמן רב, ויקטוריה 3 היה נראה כמו רעיון בלתי אפשרי. רבים מהשחקנים של Victoria 2 ראו ברעיון של משחק המשך כמם או כבדיחה חסרת פוטנציאל, וזאת מכיוון שרבים מהשחקנים שאלו אם יצא משחק המשך ולא קיבלו תשובה מהחברה על פיתוח של משחק כזה.

באפריל 2022, הודלפה גרסת בטא של המשחק לאינטרנט. אך רק ב-25 באוקטובר 2022, יצא המשחק בגרסה מלאה.

קישורים חיצוניים
----------------

* 

* אתר האינטרנט הרשמי של Victoria 3 (באנגלית)
* Victoria 3, באתר PCGamingWiki (באנגלית)

הערות שוליים
------------

1. 1 2  Leana Hafer Posted May 22, 2021, 2:44 A.m, Paradox Reveals Victoria 3, A Long-Awaited Sequel To a Grand Strategy Series, IGN Southeast Asia, ‏2021-05-21 (ב־)
2. ↑  Victoria 3 Officially Announced A Decade After Previous Game, GameSpot (באנגלית אמריקאית)
3. ↑  published, Fraser Brown (2021-05-21). "Victoria 3 will let you conquer the world from the negotiating table". *PC Gamer* (באנגלית). נבדק ב-2023-08-01.
4. ↑  Paradox Interactive's Victoria 3 Has Been Leaked, Game Rant, ‏2022-04-14 (באנגלית)
**מטען** **סוללות** (ובקיצור: **מטען**) הוא מכשיר המטעין אנרגיה בסוללה על ידי הזרמת זרם חשמלי דרכה. אופי הטעינה (כמות מתח או הזרם בפרק זמן מסוים, ועוד) תלוי בגודל ובסוג הסוללה הנטענת. 

לחלק מסוגי הסוללות יש סבילות גבוהה לטעינת יתר, לאחר טעינה מלאה של הסוללה, כך שניתן להטעין את הסוללה מחדש על ידי חיבור למקור מתח קבוע או מקור זרם קבוע, בהתאם לסוג הסוללה. מטענים פשוטים מסוג זה חייבים להתנתק ידנית בתום מחזור הטעינה. בסוגי סוללות אחרים נעשה שימוש בטיימר כדי לסיים את הטעינה כאשר היא אמורה להסתיים. סוגי סוללות אחרים אינם יכולים לעמוד בטעינת יתר שעלולה לגרום לחימום יתר או אף לפיצוץ. 

למטען עשויים להיות מעגלי חישת טמפרטורה או מתח ובקר מיקרו-מעבד כדי להתאים בבטחה את זרם הטעינה והמתח, לקבוע את מצב הטעינה ולנתק בסיום הטעינה. מטענים עשויים להעלות את מתח המוצא באופן פרופורציונלי עם הזרם כדי לפצות על עכבה בחוטים. 

מטען טפטוף מספק כמות קטנה יחסית של זרם, המספיקה רק כדי לנטרל פריקה עצמית של סוללה שאינה פעילה לאורך זמן. סוגי סוללות מסוימים אינם יכולים לסבול טעינת טפטוף; ניסיונות לעשות זאת עלולים לגרום לנזק. סוללות ליתיום-יון אינן יכולות להתמודד עם טעינת טפטוף בלתי מוגבלת.  מטעני סוללה איטיים עשויים לקחת מספר שעות כדי להשלים את הטעינה. מטענים בקצב גבוה עשויים לשחזר את רוב הקיבולת הרבה יותר מהר, אבל מטענים בקצב גבוה יכולים להיות יותר ממה שסוגי סוללות מסוימים יכולים לסבול. סוללות כאלה דורשות ניטור אקטיבי של הסוללה כדי להגן עליה מכל שימוש לרעה.  כלי רכב חשמליים זקוקים באופן אידיאלי למטענים בקצב גבוה. עבור גישה לציבור, התקנת מטענים כאלה ותמיכת ההפצה עבורם היא בעיה באימוץ המוצע של מכוניות חשמליות.
**צ'ארלס הנרי שלדון** (באנגלית: **Charles Henry Sheldon**;‏ 12 בספטמבר 1840 – 20 באוקטובר 1898) היה פוליטיקאי אמריקאי מדקוטה הדרומית, איש המפלגה הרפובליקנית, שכיהן כמושל דקוטה הדרומית בשנים 1893–1897.

ראשית חייו
----------

צ'ארלס שלדון נולד בעיירה ג'ונסון שבוורמונט, כשלישי מבין ארבעת ילדיהם של גרשאם ומרי (לבית בראון) שלדון. אביו נפטר ב-1844. מגיל 12 ועד גיל 18 עבד שלדון כפועל בחווה, ולאחר מכן עבד בחנות. הוא הצטרף אל התנועה לביטול העבדות. ב-23 בנובמבר 1861 התגייס שלדון לפלוגה E של רגימנט הרגלים השביעי של ורמונט, ולאחר מכן נכנס לשירות פעיל כסמל בעיר ראטלנד שבוורמונט. ב-13 ביולי 1865 הוא קודם לדרגת קפטן ושוחרר בבראונסוויל, טקסס. שנתו האחרונה בשירות צבאי עברה עליו בספר המערב. לאחר שחרורו הוא נכנס לעסקי המסחר במחוז פופ שבאילינוי. רעייתו הראשונה של שלדון, מרי וולטרס שלדון, נפטרה ב-1874, ולשניים לא נולדו ילדים. רעייתו השנייה הייתה מרתה פריזל שלדון, ולשניים נולדו שלושה ילדים.

בדקוטה הדרומית
--------------

לאחר שהתגורר כמה שנים בשיקגו, עבר שלדון להתגורר בעיר גרוטון שבטריטוריית דקוטה (כיום בתחומי דקוטה הדרומית) בשל מצב בריאותו של בנו, ג'יימס. הרופאים אמרו לשלדון שרק אקלים צפוני יסייע לבנו, שסבל ממלריה. שלדון התיישב על קרקע ממשלתית והיה לחוואי. ב-1886 הוא נכנס לפוליטיקה, כאשר הוא ייצג את מחוז הבחירה ה-12 בבית המחוקקים של הטריטוריה שכלל את מחוזות דיי, רוברטס, גרנט וקודינגטון, עד 1887. ב-1890 היה שלדון נציג מחוז דיי במשלחת של הוועידה המדינתית של המפלגה הרפובליקנית שהתקיימה בעיר מיטשל שבדקוטה הדרומית. בוועידה של 1892 נבחר שלדון כמועמד המפלגה למשרת מושל דקוטה הדרומית, ובבחירות הכלליות הוא ניצח הן את המועמד העצמאי א.ל. ואן אודסל, והן את מועמד המפלגה הדמוקרטית פיטר קוצ'מן. שלדון כיהן כמושל דקוטה הדרומית מ-3 בינואר 1893 ועד 1 בינואר 1897.

שנותיו האחרונות
---------------

לאחר תום כהונתו כמושל פרש שלדון לחוותו שליד העיר פיירפוינט. בבחירות של 1898 הוא יצא למסע נאומים מטעם הרפובליקנים, אך נפל למשכב עקב הצטננות. את נאומו האחרון הוא נשא בעיר דדווד ב-15 באוקטובר.

צ'ארלס שלדון נפטר בדדווד חמישה ימים לאחר מכן, ב-20 באוקטובר 1898 כתוצאה מדלקת ריאות. הוא נטמן בבית הקברות של פיירפוינט.

לקריאה נוספת
------------

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1447-1448.

קישורים חיצוניים
----------------

* צ'ארלס שלדון באתר אגודת המושלים הלאומית (באנגלית)
* צ'ארלס שלדון באתר The Political Graveyard (באנגלית)
* צ'ארלס שלדון, באתר "Find a Grave" (באנגלית)

| מושלי דקוטה הדרומית דקוטה הדרומיתדקוטה הדרומית |
| --- |
| 

|  |  |
| --- | --- |
| ארתור מלט • צ'ארלס שלדון • אנדרו לי • צ'ארלס הרייד • סמואל אלרוד • קו קרופורד • רוברט וסי • פרנק ביירן • פיטר נורבק • ויליאם מקמסטר • קארל גנדרסון • ויליאם בולו • וורן גרין • טום ברי • לסלי ג'נסן • הרלן בושפילד • מרל שרפ • ג'ורג' ת. מייקלסון • סיגרד אנדרסון • ג'ו פוס • ראלף הרסת' • ארצ'י גברד • נילס בו • פרנק פאראר • ריצ'רד קניפ • הארווי וולמן • ביל ג'נקלו • ג'ורג' ס. מייקלסון • וולטר דייל מילר • ביל ג'נקלו • מייק ראונדס • דניס דוגארד • קריסטי נואם |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1193071402
* LCCN: no2005092783
* SNAC: w6xm21n3
* VIAF: 19417474
* WorldCat: lccn-no2005092783

 |
כניסת המצורעים לתחום היישוב נמנעת
**בהלת המצורעים** של שנת 1321 (מוכרת גם כ**מזימת המצורעים**) (בצרפתית: **Peur des lépreux de 1321**) היא מזימה לכאורה של מצורעים צרפתיים להפיץ את מחלתם על ידי זיהום מי השתייה עם אבקות ורעלים. בתקופת ימי ביניים היו מצורעים על פי רוב עוברים התעללויות רבות לאור האמונה שרווחה כי מחלתם מדבקת. בין היתר היו המצורעים מגורשים מאזורי היישוב והיו זוכים ליחס של חיות בר. נטען כי יהודים ומוסלמים היו מעורבים בעלילה זו, דבר שהעניק תירוץ לרשויות המקומיות לתקוף את קהילות היהודים והמצורעים. ההיסטריה התפשטה במהירות למחוזות השכנים, בעיקר לממלכת אראגון.

צרפת
----

באביב 1321 החלו לפרוץ השמועות על הקנוניה באזור דרום צרפת. בעקבות עינויים שהעבירו הרשויות את המצורעים בסופו של הדבר יצאה הודאה מאולצת שקבעה כי המצורעים פועלים תחת פקודת היהודים, שבתורם שוחדו על ידי המוסלמים של ספרד. זאת במטרה "להרעיל את האוכלוסייה הנוצרית של אירופה". הבהלה פרחה בעקבות מסעות הצלב שהתקיימו שנה קודם לכן; מסע הצלב של הרועים, בהם ההמון שכלל נשים וצעירים כפריים תקפו את יהודי צרפת וממלכת אראגון השכנה למרות הוראות יוחנן העשרים ושניים, פיליפ החמישי, מלך צרפת וחיימה השני, מלך אראגון. כבר ב-1320, בזמן ביזת מושבות המצורעים, מספר צלבנים טענו כי מצאו חביות מלאות בלחם רקוב והפכו את ההאשמה המוזרה הזו לבולטת, בטענה כי המצורעים התכוונו להשתמש בלחם על מנת להכין רעלים ולזהם את באר השתייה. בעוד מסע הצלב של הרועים הובל על ידי ההמונים, רדיפת המצורעים הייתה מתוזמרת על ידי הרשויות מקומיות. מה שהפך את זה לשיפוטי אף על פי שהיה חוץ-משפטי.

בזמן שהסיפורים החלו המלך פיליפ היה בסיור אזורי ולכן מצא עצמו במצב קשה; הוא לא היה יכול היה לתמוך או לגנות את הרדיפות בפומבי. שכן האופציה הראשונה הייתה מובילה לעוד אלימות והשנייה מערערת את סמכותו. האינקוויזיטור הדומיניקני ברנרדו גי הורה לערוך חקירה מקיפה. ב-21 ביוני, המלך פיליפ הוציא צו שהורה לכלוא ולתחקר את כל המצורעים תחת עינויים. אלו שנמצאו אשמים הועלו על המוקד; ומאחר ופשעיהם הוכרזו כביזיון המלכות, רכוש המצורעים הוחרם על ידי הכתר. אולם החלטה זו נקראה תיגר תחת הוואסלים והוכרעה כהצלחה.
**רחל שקלובסקי** (6 בנובמבר 1946 – 27 בינואר 2013) הייתה מבקרת ספרות ומשוררת ישראלית.

ביוגרפיה
--------

שקלובסקי נולדה בתל אביב. התחנכה בצעירותה בשווייץ ובארצות הברית וסיימה את לימודיה בתיכון עירוני א' בתל אביב. הייתה בעלת תואר ראשון מהאוניברסיטה העברית בירושלים במדע המדינה וספרות אנגלית ומוסמכת בספרות אנגלית ואמריקאית. מלבד זאת למדה שנתיים לימודי פילוסופיה ותיאטרון באוניברסיטת תל אביב. בשנים 1976–1980 לימדה פילוסופיה באוניברסיטת תל אביב: קורסים בספקנות, בעיית הצדקת הרציונליזם, קריאה באפלטון ואחרים.

שקלובסקי פרסמה שירים ומאמרים במוספים לספרות מסוף 1975. במשך שלושה עשורים פרסמה מאמרי ביקורת ושירים בעיתונים "הארץ", "דבר", "ידיעות אחרונות", "מעריב" "שישי" ובכתב העת "עיתון 77". בספרה הראשון משנת 1988, "בין שעבוד לחירות", פרסמה מבחר מאמרים המביאים את נקודת מבטה הייחודית על יצירות ספרותיות קלאסיות ומודרניות וכן על יצירות הגות בתחומים מגוונים כולל היסטוריה, פסיכיאטריה ויהדות. בין המאמרים שקיבצה מופיעים שני מאמרי ביקורת על תפיסת היהדות הלייבוביצ'יאנית וכן תשובתה לישעיהו ליבוביץ בעקבות תגובתו. במסות הפילוסופיות שפרסמה באה לידי ביטוי השקפת עולם חילונית רציונליסטית המהווה את תעודת הזהות האומנותית שלה. ספרה השני "בחיפוש אחר החיים הטובים" מהווה המשך לספרה הראשון, אך בניגוד לו מתמקד בביקורת ספרותית ופחות ברשימות פילוסופיות.

שקלובסקי זכתה פרס ברנשטיין לביקורת ספרותית בעיתונות היומית, עם חלוקתו לראשונה בשנת 1979.

שקלובסקי נפטרה ב-27 בינואר 2013 בביתה בתל אביב.

מפרסומיה
--------

* "**זה בסך הכול החיים**", תל אביב: הוצאת גוונים, תשס"ח 2007.
* "**דמויים מהעולם ומירושלים**", תל אביב: ספרית פועלים, תשנ"ט 1999.
* "**בחיפוש אחר החיים הטובים**": קובץ ביקורות על ספרים, תל אביב: ירון גולן, 1996.
* "**בין שעבוד לחירות**": מסות פילוסופיות, תל אביב: ירון גולן, 1988.

לקריאה נוספת
------------

* אלכס זהבי. דיוקנו של הרצנזנט כפילוסוף. **מעריב**, ספרות, כ"ד באדר ב' תשמ"ט, 31 במרץ 1989, עמ' 3.
* דורית זילברמן. תרבות העונג. **דבר**, י"ח בתמוז תשמ"ט, 21 ביולי 1989, עמ' 20.
* עמוס לויתן. בין לבין. **עתון 77**, גל' 110 (1989), עמ' 19.
* מירי פז. הרציונאל של רחל שקלובסקי. דבר, **דבר השבוע**, ז' בשבט תשמ"ט, 13 בינואר 1989, עמ' 23.
* עמוס שיינבלט. רוח אופטימית בבית. **עיתון 77**, שנה ל"ב, גל' 329 (ניסן תשס"ח, מרץ-אפריל 2008), עמ' 14.

קישורים חיצוניים
----------------

* מידע על רחל שקלובסקי בקטלוג הספרייה הלאומית
* רחל שקלובסקי, ב"לקסיקון הספרות העברית החדשה"
* רחל שקלובסקי, ב"לקסיקון הקשרים לספרות ישראלית"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304733805171
* ISNI: 0000 0001 1457 859X
* LCCN: no96043146
* VIAF: 162196795
* WorldCat: lccn-no96043146

 |
**דניאל אסייג** (נולד ב-12 במרץ 1993) הוא סטנדאפיסט, זמר, תסריטאי ושחקן ישראלי.

ביוגרפיה
--------

נולד באילת  בשם **דין אסייג**. אביו הוא הקומיקאי שלום אסייג. הוריו התגרשו כשהיה בן חצי שנה. עד גיל 12 גדל דניאל אסייג בטירת כרמל אצל סבו וסבתו, לאחר שאמו דבי עברה לחיות באנגליה. מגיל 12 חזר לחיות עם אביו, ואת שנות התיכון עשה בתיכון עירוני י"ד בתל אביב.

בילדותו השתתף בתפקיד אורח בפרק הסיום של סדרת הדרמה "המשאית", בסצנה קצרה לצד אביו.

בשנת 2009 השתף עם אביו שלום אסייג בתוכנית איך זה להיות ילד של מפורסם?

בנעוריו החל לקיים הופעות סטנדאפ, חלקן לצד אביו. בשנים 2010–2011 הופיע מספר פעמים בהופעות אורח בתוכנית "צחוק מעבודה".

בשנת 2013 החל להופיע בסדרה הקומית "שנות ה-80", המבוססת על קורותיה של משפחת אביו בטירת כרמל בשנות ה-80. בסדרה מגלם את דמותו של אביו, שלום אסייג בנעוריו, תפקיד אותו הוא מגלם לאורך חמש עונות הסדרה.

אסייג נמנה גם עם מגישי התוכנית של רשת "חופרים למיליון", יחד עם טום קשתי ושי-לי שינדלר, אשר ליוותה את שידור העונה השלישית של תוכנית המציאות "המירוץ למיליון".

בשנת 2014 השתתף בסדרת הדוקו-ריאליטי "מחוברים+", בה התוודה על נסיונותיו לחידוש הקשר עם אמו, שעמה לא היה בקשר במשך שנים.

בשנת 2017 הוציא סינגל בשם "מתחיל הקיץ" יחד עם עדי אלון וגל מלכה.

בשנת 2018 השתתף בגרסה הישראלית של התכנית "שרוטים", ששודרה ב-MTV ישראל ובהוט קומדי סנטרל.

בשנת 2019 שימש לראשונה כתסריטאי וכתב חמישה פרקים מתוך העונה החמישית של "שנות ה-80".

בפברואר 2022 חזר לגלם את דמותו של שלום אסייג בסדרה "שנות ה-90", סדרת ההמשך ל-"שנות ה-80", בה הוא גם משמש כתסריטאי הראשי. שנה לאחר מכן עלה לאקרנים הסרט "ההילולה" שמבוסס על הסדרה, בו חזר לגלם את שלום.שהתחתן עם בקי

חיים אישיים
-----------

אסייג אב לבן מנישואיו הראשונים לילד שנולד ב-2011. בפברואר 2018 נישא בשנית ליניר בן שושן וביולי אותה השנה נולדה בתם המשותפת. במאי 2023 נולדה בתם השנייה.

מתגורר כיום בראש העין.

קישורים חיצוניים
----------------

* דניאל אסייג, במיזם "אישים" לתיעוד היצירה הישראלית
* דניאל אסייג, במסד הנתונים הקולנועיים IMDb (באנגלית)
* אתר למנויים בלבד רז שכניק, "זו פעם ראשונה שישראלים יכולים לשבת מול הטלוויזיה ולא להתנצל", באתר "ידיעות אחרונות", 20 בנובמבר 2018
* אתר למנויים בלבד רתם איזק, ילדותי השנייה, באתר "ידיעות אחרונות", 18 בפברואר 2022

הערות שוליים
------------

1. ↑  "סוג של טיפול פסיכולוגי": דניאל אסייג בחשיפה למאחורי הקלעים של הסרט החדש
2. ↑  קטע קול הכל נשאר במשפחה: דין אסייג, הבן של שלום, עוד רגע סטנדאפיסט, בריאיון לדידי הררי, באתר האינטרנט של רדיו ללא הפסקה,27 בינואר 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007419025005171
* VIAF: 4453154923704963780007
* WorldCat (עם VIAF): 4453154923704963780007

 |
**מבצע כחל** היה מבצע משולב של סיירת מטכ"ל וחיל האוויר הישראלי בעומק שטח מצרים בלילה בין 2-1 בדצמבר 1965. מבצע כחל היה חלק מסדרה של מבצעים משולבים של חיל האוויר וסיירת מטכ"ל.

רקע
---

המבצע הוא חלק ממספר פשיטות משולבות של חיל האוויר וסיירת מטכ"ל שבוצעו בשטח מצרים ב-1963–1967 לפני מלחמת ששת הימים.

משתתפים
-------

מפקד כוח סיירת מטכ"ל במבצע היה סרן נחמיה כהן ואחיו, מפקד המסוקים היה אל"ם אליעזר כהן.

המבצע
-----

לראשונה בצה"ל השתתפו במבצע שלושה מסוקים מסוג סיקורסקי S-58, במבצע לוחמי סיירת מטכ"ל אספו מודיעין בעומק שטח מצרים, בפועל לא בוצעה ככל הנראה על ידי אנשי סיירת מטכ"ל פעילות מבצעית של ממש.

מבצע כחל היה המבצע בסדר גודל הנרחב ביותר בסדרת הפשיטות המשולבות של חיל האוויר וסיירת מטכ"ל לקראת מלחמת ששת הימים. מפקד המסוקים אליעזר כהן סיפר על המבצע: 

> 
> "לראשונה בתולדות צה"ל, מבנה של שלישיית מסוקים טס למשימה מבצעית. בכל אחד מההליקופטרים ישבו לוחמי הסיירת. כל המטה הכללי של צה"ל ישב בפיקוד הקדמי עם הרמטכ"ל, ועקב אחרינו בהתרגשות בלתי רגילה, מפני שזה היה המבצע הגדול ביותר לפני מלחמת ששת הימים - הן בכמות המסוקים והן בכמות החיילים."
> 
> 
> 
> — אליעזר כהן, עיתון במחנה.
>

הערות שוליים
------------

1. ↑  מבצע "כחל" - מרקיע שחקים
2. ↑  מבצע "כחל", באתר גבורה
**יובל קרני** (נולד ב-21 ביוני 1970) הוא עיתונאי ומגיש טלוויזיה ישראלי. משמש ככתב ב-ynet וכתב לענייני מפלגות של עיתון ידיעות אחרונות, ומגיש בערוץ כנסת.

ביוגרפיה
--------

קרני נולד וגדל בערד, למשפחה מסורתית מעדות המזרח. קרני למד בבית ספר תיכון "אורט" ערד. בצה"ל שירת בחיל הים במכ"ם ימי בספינת דבור בבסיס אילת ולאחר מכן במרכז השליטה היבשתי בבסיס אשדוד.

קריירה
------

כבר בגיל 16 ב-1986, הקים עם קבוצת בני נוער בערד ירחון לנוער בשם "נוערד", שיצא בשיתוף המתנ"ס המקומי אותו גם ערך. בצעירותו היה כתב נוער בתוכנית הטלוויזיה "שמיניות באוויר" של הערוץ הראשון.

בשנים 1987–1988 שימש כתב של מקומון ״כל הנגב״ של ידיעות אחרונות.

מיד עם שחרורו מהצבא ב-1991 חזר לעבוד ברשת המקומונים של "ידיעות אחרונות". תחילה בעיתון "כל הנגב" בשנים 1991–1992 ולאחר מכן במקומון "תל אביב" בשנים 1992–1995. בשנים 1995–1996 היה הכתב הפוליטי של רדיו 103 ושידר בשידור חי מכיכר רבין ומבית החולים איכילוב את הדיווחים על רצח ראש הממשלה יצחק רבין.

משנת 1997 משמש כתב וחבר מערכת ידיעות אחרונות, ומילא מגוון תפקידים בעיתון: כתב מוניציפלי, כתב תחקירים במוסף "7 ימים" וכתב השטחים בשנים 1999–2002.

בשנת 2005 מונה לכתב לענייני מפלגות של "ידיעות אחרונות" במסגרת תפקידו בעיתון סיקר את כל מערכות הבחירות מאז 1999 ברק מול נתניהו, ובהן מערכות הבחירות של 2001, 2003, 2006, 2009, 2013, 2015, אפריל 2019, ספטמבר 2019, 2020 ובחירות 2021.

בין חשיפותיו הבולטות: חשיפת פרשת "עשת-גייט" במסגרתה מנכ"ל העירייה אלי עשת מקורבו של ראש העיר שלמה להט הפעיל חוקרים פרטיים נגד שני חברי מועצה שהיו יריביו הפוליטיים של ראש העיר. ביוני 1998 פרסם במסגרת שיתוף פעולה עיתונאי עם גלי צה"ל, תחקיר על הפסיכולוג אחי יותם בו נטען שהטריד מינית מטופלים וקטינים. עוד חשף קרני כי פעיל הליכוד שלומי עוז היטה מכרז של רשות שדות התעופה לאבטחת מעברי הגבול של ישראל. במרץ 2004 עתר לבג"ץ יחד עם גידי וייץ נגד שירות בתי הסוהר ושר הביטחון[דרושה הבהרה] בדרישה להוציא צו על תנאי שיאפשר לעיתון לקיים ראיון עם פעילת השמאל הרדיקלי טלי פחימה, בג"ץ קיבל את העתירה, הראיון התקיים בכלא נווה תרצה ופורסם כמה חודשים מאוחר יותר. ערך ראיון בלעדי עם שר הביטחון לשעבר עמיר פרץ, מיד לאחר פרסום דו"ח ועדת וינוגרד למלחמת לבנון השנייה.

באוקטובר 2018 החל לשמש במקביל מגיש בערוץ כנסת, מגיש פעם בשבוע את מהדורת חדשות הערב של ערוץ הכנסת ומגיש תוכנית מגזין בשם "הספינרים" לצד מוריה קור העוסקת במאחורי הקלעים של הפוליטיקה ובמסדרונות הכנסת.

חיים אישים
----------

כיום קרני מתגורר בתל אביב.

קישורים חיצוניים
----------------

* יובל קרני, ברשת החברתית פייסבוק
* יובל קרני, ברשת החברתית אקס (טוויטר)

הערות שוליים
------------

1. ↑  איתי רום ומתן שירם, כבוד המת, באתר העין השביעית, 1 במאי 2004
2. ↑  יהונתן ליס, המשטרה בודקת חקירה שיזם רוב נגד יריבו של בן-גור, באתר הארץ, 2 בינואר 2007
3. ↑  יהונתן ליס, עוזרים לחברים ודופקים את המתחרים? המשטרה בודקת חקירה שיזם רוב נגד יריבו של בן-גור, באתר TheMarker‏, 3 בינואר 2007
4. ↑  ענת באלינט, "ידיעות אחרונות" עתר לבג"ץ כדי לקיים ראיון עם טלי פחימה, באתר TheMarker‏, 3 בנובמבר 2004
5. ↑  גידי וייץ ויובל קרני, טלי פחימה מדברת: "השב"כ הוא ארגון טרור", באתר ynet, 16 ביוני 2005
קובץ:Vaslforsl.jpg גרסה ממוחשבת של משחק המלחמה השולחני "Squad Leader"
**משחקי מלחמה ממוחשבים** (באנגלית: **Computer wargame**) הוא תת-ז'אנר של משחקי אסטרטגיה ממוחשבים המדימים עימותים צבאיים ולוחמה אסטרטגית. במשחקים הללו השחן צריך בדרך כלל לקבל החלטות אסטרטגיות או טקטיות, ולנהל משאבים.

המשחקים בז'אנר משתנים מאוד במורכבות שלהם, ובהקפדה על רמת הדיוק ההיסטורית, ומאפשרים לשחקנים להתמקד במגוון רחב של תרחישים צבאיים בתקופות שונות לאורך ההיסטוריה.

היסטוריה
--------

משחקי המלחמה הממוחשבים הראשונים נוצרו בהשפעת משחקי המלחמה השולחניים אשר הפכו פופולריים במהלך המאה ה-10 ואפשרו לשחקנים לשחזר קרבות היסטוריים שונים באמצעות חיילים מיניאטוריים ודגמים של אזורי הקרבות. 

בין משחקי הוידאו הראשונים שנוצרו בז'אנר היה המשחק Empire שיצא לשווקים ב-1972. בפברואר 1980 חברת Strategic Simulations, Inc. הוציאה לשווקים את אחד ממשחקי המלחמה הממוחשבים הרציניים הראשוניים, "Computer Bismarck", אשר היה משחק מבוסס תורות המבוסס על הקרב האחרון של ספינת הקרב ביסמרק במהלך מלחמת העולם השנייה.

משחקים בולטים בז'אנר
--------------------
**מרצ חולון** הייתה הרשימה העירונית של מפלגת מרצ בעיר חולון. המפלגה התמודדה בבחירות המוניציפליות למועצת העיר בין השנים 1993–2003 כאשר הישג השיא שלה היה בשנת 1998, 3 מנדטים מתוך 28 חברי מועצה (10.71%). לאורך השנים הנהיגו אותה שני ראשי סיעה, וסגן ראש עיר מטעמה.

בפברואר 2024 הרשימה רצה בבחירות למועצת העיר ולא הצליחה להיכנס למועצת העיר.

היסטוריה
--------

### בחירות 1993

בבחירות 1993 התמודדה לראשונה מרצ חולון כמפלגה מאוחדת למועצת העיר תחת 5 רשימות מאוחדת שנקראה "מרצ - ישראל הדמוקרטית - רצ - מפ"ם - שינוי" בראשותו של מרדכי נתנזון וקיבלה מנדט אחד ונכנסה למועצת העיר.

### בחירות 1998

בבחירות 1998 התמודדה לראשונה מרצ חולון כמפלגה עצמאית תחת השם "מרצ חולון חופשית", בהנהגת מרדכי נתנזון. מרצ זכתה ב-3 מנדטים. נבחרי הציבור מטעם מרצ היו יו"ר הרשימה מרדכי נתנזון, סופיה נימלשטיין ושמואל ברטנשטיין.

מרדכי נתנזון כיהן בקדנציה זו כחבר מועצה, יו"ר ועדת הנחות, יו"ר חברת מוסדות חינוך לילדים לצרכים מיוחדים ורשת קהילה ובפנאי, חבר ועדת שימור אתרים וסגן ראש עיריית חולון. כיו"ר ועדת הנחות שם למטרתו לשנות את התקציב למען ילדים לצרכים מיוחדים, משפחות חד הוריות, עולים חדשים ולנזקקים והביא לכך שהתקציב גדל במאות אלפי שקלים.

שמואל ברטנשטיין כיהן בקדנציה זו כחבר מועצה, חבר ועדת ביקורת, חבר ועדת התמיכות, חבר ועדת מכרזים וחבר ועדת שימור אתרים.

סופיה נימלשטיין כיהנה בתור חברת מועצה, יו"ר ועדת הקליטה, חברה בוועדת ביקורת, חברת וועדת תמיכות ודירקטורית בחברה לפיתוח תיאטרון, אמנות, מוזיקה ומחול חולון בע"מ. בזמן כהונתה של נימלשטיין פעלה רבות נגד הכפייה הדתית בעיר ופעלה לשינוי התקציב כך שיהיה שוויון תקציבי לכלל אוכלוסיות העיר וכדירקטורית בחברה לפיתוח תיאטרון, אמנות, מוזיקה ומחול חולון בע"מ פעלה לבניית מרכזי מבקרים ובתקופתה נבנו כמה מסמלי העיר המפורסמים והמשמעותיים ביותר של העיר חולון ובהם המדיטק, מוזיאון הילדים והמרכז לאמנות דיגיטלית.

### בחירות 2003

בבחירות 2003 מרצ רצה בתור "מרצ רצים בשבילך" בהנהגת שמואל ברטנשטין וקיבלה מנדט אחד ונכנסה למועצה.

ברטנשטיין בקדנציה זו כיהן כחבר מועצה, חבר ועדת מכרזים ונציג עיריית חולון למועצת איגוד ערים דן לביוב ואיכות הסביבה.

נבחרי ציבור מטעם הרשימה
-----------------------

### חברי מועצה

במועצת העירייה של חולון יש 28 מושבים. להלן. מפורטים מספר המנדטים שהכניסה סיעת מרצ לכל אחת מהמועצות ושמות חברי המועצה מטעמה:

המועצה ה-13 (1993-1998)
* מנדט אחד: מרדכי נתנזון

המועצה ה-14 (1998-2003)
* 3 מנדטים: מרדכי נתנזון, סופיה נימלשטיין, שמואל ברטנשטיין

המועצה ה-15 (2003-2008)
* מנדט אחד: שמואל ברטנשטין

### סגני ראש העיר מטעם הסיעה

| שם | התחלת כהונה | סיום כהונה |
| --- | --- | --- |
| מרדכי נתנזון | 1998 | 2003 |

### ראשי הסיעה

| שם | התחלת כהונה | סיום כהונה |
| --- | --- | --- |
| מרדכי נתנזון | 1993 | 2003 |
| שמואל ברטנשטין | 2003 | 2008 |

קישורים חיצוניים
----------------

* אתר האינטרנט הרשמי של מרצ חולון

הערות שוליים
------------

1. ↑  Facebook, הכרזה לרוץ לבחירות למועצת העיר
2. ↑  נתנזון מרדכי
3. 1 2 3  מועצת עיר החמש עשרה - ישיבה מן המניין מס' 1
4. ↑  מועצת עיר החמש-עשרה - ישיבה שלא מן המניין מס' 25
5. ↑  מועצת עיר החמש-עשרה - ישיבה שלא מן המניין מס' 13
אין תמונה חופשיתאין תמונה חופשית
**יהושע משה לפידות** (נהגה: **לפידעס**;ניסן תשי"א, 1951 – י"ח באב תשע"ג, 25 ביולי 2013) היה פעיל במאבקי הדת של הציבור החרדי בישראל.

ביוגרפיה
--------

נולד וגדל בירושלים, בנם של נחמן ופסיה דבורה לפידות, ניצולי השואה יוצאי פולין. בוגר ישיבת חברון. בשנות ה-70 וה-80 היה פעיל במאבקי הדת של הציבור החרדי, ובהם ניתוחי מתים, חילולי קברים, חילולי שבת, שירות לאומי ומיסיון. כמו כן סייע בהעלאתם וקליטתם הרוחנית של יהודי בוכרה וגאורגיה. חלק ניכר מפעילותו היה חשאי, לרוב במסגרת הארגונים יד לאחים והוועדה הציבורית להגנת כבוד האדם. פעל באופן הדוק עם רפאל סולובייצ'יק. 

בשנות ה-70 נישא לבתו של אברהם רוטשילד מציריך. לאחר נישואיו היגר לשווייץ והתגורר בציריך. בתקופת מגוריו שם סייע באופן חשאי ליהודי איראן. היה מראשי החברה קדישא של הקהילה האורתודוקסית בציריך. לפרנסתו היה סוכן נסיעות.

בשנת 2012 הנחה את העצרת נגד גיוס בני ישיבות שנערכה על ידי העדה החרדית בכיכר השבת. 

נפטר בציריך ממחלת הסרטן בי"ח באב תשע"ג. למחרת הועלה ארונו לישראל ונקבר בהר המנוחות.

קישורים חיצוניים
----------------

* חשיפה: במבצע דרמטי חולצה נערה ישראלית מכת מיסיונרית בשווייץ, אתר יד לאחים
* הרב יהושע לפידות בנאום בעצרת

הערות שוליים
------------

1. ↑  גאב"ד העדה החרדית זעק: "צריך למסור את הנפש ולא להתגייס לצה"ל", כיכר השבת
**כדור ה-8 הקסום** (באנגלית: **Magic 8-ball**, לעיתים נקרא **כדור לחיזוי עתידות**) הוא צעצוע פופולרי קלאסי שהומצא ב-1946.

הצעצוע מעוצב ככדור השמיני בביליארד (שצבעו שחור ועליו מסומנת הספרה 8), בגודל כפול מהרגיל, כאשר בצד המנוגד לספרה 8 קיים חלון שקוף פחוס.
הכדור ממולא בנוזל כחול כהה אשר בו צפים 3 איקוסהדרונים שהם גופים הנדסיים משוכללים בני 20 פאות משולשות כל אחת. על הפאות רשומות תשובות שונות לשאלות "כן או לא". 

ניעור של הכדור והפיכתו עם החלון כלפי מעלה, גורמים ל"הטלת" הקוביה בתוכו עד שהיא צפה אל החלון ונצמדת אליו באחת הפאות, דבר הגורם לחשיפת הכיתוב על הכדור. בדרך זו ניתן "לשאול" את הכדור שאלות הנוגעות לעתיד או לקבלת החלטות ולקבל ממנו אחת מ-20 ה"תשובות" האקראיות.

הכדור נחשב לצעצוע קלאסי והוא הוזכר רבות בתרבות הפופולרית האמריקנית, בטלוויזיה הוא הופיע בין השאר בסדרות סיינפלד, אלן, חברים ומשפחת סימפסון, בקולנוע הפציע בצעצוע של סיפור, לרדוף אחרי איימי, קן פארק, הבית עם השעון המסתורי, שהאזאם, הסרט ״גדולה מהחיים״. הוא גם הופיע בספרות (דוגמה מפורסמת לכך מופיעה בספר יומנו של חנון 8: משחקי מזל מאת ג'ף קיני). בנוסף, הכדור הופיע גם בתחום המוזיקה (דוגמה בולטת לכך היא עטיפת הסינגל "Perhaps" של להקת הרוק האמריקאית Guns N' Roses).

תשובות אפשריות
--------------

20 התשובות האפשריות בכדור 8 קסום סטנדרטי:

1. It is certain (בוודאי)
2. It is decidedly so (בהחלט כן)
3. Without a doubt (בלי ספק)
4. Yes definitely (כן בהחלט)
5. You may rely on it (ניתן לסמוך על זה)
6. As I see it, yes (איך שאני רואה זאת, כן)
7. Most likely (הכי סביר)
8. Outlook good (נראה טוב)
9. Yes (כן)
10. Signs point to yes (סימנים מצביעים על כן)
11. Reply hazy try again (אין תשובה ברורה, נסה שוב)
12. Ask again later (שאל שוב מאוחר יותר)
13. Better not tell you now (עדיף לא לומר לך עכשיו)
14. Cannot predict now (לא יכול לנבא עכשיו)
15. Concentrate and ask again (התרכז ושאל שוב)
16. Don't count on it (אל תבנה על זה)
17. My reply is no (התשובה שלי היא לא)
18. My sources say no (מקורותיי אומרים לא)
19. Outlook not so good (לא נראה טוב)
20. Very doubtful (בספק רב)

עשר מהתשובות חיוביות (●), חמש שליליות (●), וחמש נייטרליות (●).

קישורים חיצוניים
----------------

ויקישיתוף מדיה וקבצים בנושא **כדור 8 קסום** בוויקישיתוף
* 

* אתר האינטרנט הרשמי של כדור 8 קסום
**נורברט אריך קרוכר** (בגרמנית: **Norbert Erich Kröcher**‏; 14 ביולי 1950 – 16 בספטמבר 2016) היה טרוריסט גרמני מתנועת ה-2 ביוני.

ביוגרפיה
--------

קרוכר נולד בברלין ב-14 ביולי 1950. ב-1972 הוא הקים יחד עם אשתו גבריאל קרוכר-טיידמן את ארגון הטרור תנועת ה-2 ביוני. זמן קצר לאחר מכן הם הפכו למבוקשים בגין שוד בנק. קרוכר עזב את גרמניה והתיישב בסטוקהולם, שם פגש אנשי שמאל רדיקלי נוספים כמוהו. אשתו סרבה להתלוות אליו. הם נפרדו והיא נותרה בגרמניה. ב-1973 היא נלכדה בבוכום. 

לאחר המצור על שגרירות גרמניה המערבית בסטוקהולם, משטרת שוודיה לכדה כמה מחברי סיעת הצבא האדום והסגירה אותם לגרמניה המערבית. אחד מהם, זיגפריד האוזנר, מת בכלא. בעקבות כך, הפכו הטרוריסטים הגרמנים את שוודיה ליעד פוטנציאלי, ובמיוחד את שרת המשפטים השוודית אנה-גרטה לייון. קרוכר הקים כוח משימה מיוחד שנקרא "קומנדו זיגפריד האוזנר", שכתכנן לחטוף את לייון. המבצע נדחה כמה פעמים, וכשכבר היה מוכן לצאת לדרך, החליטה המשטרה השוודית להתערב. ב-31 במרץ 1977 עצרה משטרת שוודיה את קרוכר, ובמהרה נעצרו גם שאר חברי כנופייתו. 

כעבור כמה ימים, קרוכר הוסגר לגרמניה יחד עם מנפרד אדומייט. הוא הואשם במגוון פשעים, ונמצא בכלא עד 1985. הוא חי בברלין עד 2016, אז אובחן עם סרטן מתקדם. בעקבות כך, הוא החליט להתאבד בירייה.

קישורים חיצוניים
----------------

* Website
* *SWR2 Archivradio – 30 Jahre Deutscher Herbst* 4. April 1977: Terroristen aus Schweden
* Norbert Erich Kröcher, במסד הנתונים הקולנועיים IMDb (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1033018260
* ISNI: 0000 0000 2178 4167
* LCCN: n79013332
* SELIBR: 397719
* VIAF: 67732899
* WorldCat: lccn-n79013332

 |
**ארתור ברדט פרוסט** (באנגלית: **Arthur Burdett Frost**‏;  17 בינואר 1851 – 22 ביוני 1928), היה מאייר, גרפיקאי וסופר קומיקס אמריקאי. הוא היה ידוע גם כצייר. עבודתו של פרוסט ידועה בייצוגה הדינמי של תנועה ורצף. פרוסט נחשב לאחד המאיירים הגדולים ב"תור הזהב של האיור האמריקאי ". פרוסט אייר מעל 90 ספרים והפיק מאות ציורים; בנוסף לעבודתו באיורים, הוא ידוע בזכות הדפסי סצנות צייד וירי.

ביוגרפיה
--------

פרוסט נולד ב -17 בינואר 1851 בפילדלפיה, פנסילבניה, הבכור מבין עשרה ילדים; אביו היה פרופסור לספרות. הוא הפך לליתוגרף, ובשנת 1874 התבקש על ידי חבר לאייר ספר סיפורים קצרים הומוריסטיים, "מתוך המהומה המהירה", מאת צ'ארלס הבר קלארק, שזכה להצלחה מסחרית ונמכר ביותר ממיליון עותקים.

בשנת 1876 הצטרף פרוסט למחלקת האמנות של המוציא לאור הארפר אנד ברדרס, שם עבד עם מאיירים ידועים כמו הווארד פייל, א. וו. קמבל, פרדריק רמינגטון וסי ס. ריינהרט. כשהיה שם, הוא למד מגוון רחב של טכניקות, החל מקריקטורות ועד מה שכונה מאוחר יותר ציור פוטוריאליסטי. ייתכן שעיוורון הצבעים של פרוסט עזר לשימוש מעולה שלו בגווני האפור. ב־1877 וב־1878 נסע פרוסט ללונדון ללמוד אצל כמה מהקריקטוריסטים הגדולים שם. מאוחר יותר הוא חזר לפילדלפיה ולמד אצל הציירים תומאס אייקינס ויליאם מריט צ'ייס באקדמיה לאמנויות יפות בפנסילבניה.

זמן קצר לאחר שחזר, הוא פרסם כמה סיפורים שהורכבו מציורים רציפים עם כיתובים, והיה חלוץ של התחום שיתפתח אחר כך לרצועות קומיקס וספרי קומיקס. בשנת 1884 פרסם פרוסט אנתולוגיה של עבודותיו שקידמה את המושג רישומי עצירת זמן והכילה חידושים אחרים.

חיים אישיים
-----------

פרוסט התחתן עם אמנית אחרת, המאיירת אמילי לואיז פיליפס, בשנת 1883. משנת 1906 ועד מאי 1914 התגוררו פרוסט ומשפחתו בצרפת, לשם נמשכו על ידי התנועה האימפרסיוניסטית. בשובו לארצות הברית המשיך לעבוד כמאייר ואמן קומיקס, בעיקר במגזין "לייף".

פרוסט נפטר ב־22 ביוני 1928.

הוא נקבר בבית העלמין לורל היל.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **ארתור ברדט פרוסט** בוויקישיתוף
* ארתור ברדט פרוסט, באתר אנציקלופדיה בריטניקה (באנגלית)
* כתבי ארתור ברדט פרוסט בפרויקט גוטנברג (באנגלית)

הערות שוליים
------------

1. ↑  כתבי ארתור ברדט פרוסט בפרויקט גוטנברג (באנגלית)
2. ↑  Works by A. B. Frost (illustrator), www.fadedpage.com
3. ↑  Census and other records, Jesup/Stifler Family Tree (Ancestry.com).

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007276495505171
* BnF: cb14974282d (data)
* CANTIC: a10574566
* CiNii: DA05022769
* GND: 128843683
* ISNI: 0000 0001 1038 9134
* LCCN: n79132179
* NKC: xx0097131
* NLA: 36519849
* NTA: 071743901
* RKD: 29646
* SNAC: w6kp86mk
* SUDOC: 075601818
* Trove: 1269416
* ULAN: 500003202
* VIAF: 12578824
* WorldCat: lccn-n79132179

 |
היסטוריה
--------

הספר **דון יצחק אברבנאל- מדינאי והוגה דעות** מאת פרופסור אמריטוס בנציון נתניהו- ראה אור לראשונה בשנת 1953, יצא בחמש מהדורות (האחרונה שבהם ב- 15 בספטמבר 1997), תורגם תחילה (בשנת 2004) לספרדית ושנה לאחמ"כ תורגם לעברית בידי הסופר הישראלי אהרון אמיר ובהשגחתו של נתניהו עצמו.

תוכן הספר ואופן כתיבתו
----------------------

הספר עוסק בסיקור חייו (ומשפחתו) של אברבנאל דעותיו והשקפותיו ומחולק לשני חלקים: ה**חלק** ה**ראשון- איש כספים ומדינאי**, וה**חלק** ה**שני- פרשן ופילוסוף**. כל חלק מחולק לארבעה פרקים כלליים המחולקים גם הם לתתי פרקים מפורטים יותר, בנוסף בסוף הספר מובאות שתי נספחות, האחת עוסקת באופן הגיית השם "אברבנאל" ומקורו, והשנייה עוסקת בעמדתו של אברבנאל כלפי המרד נגד ז'ואן השני. יש לציין כי על אף היות הספר מכיל 380 עמ' רק 276 מתוכם הינם עבודת המחקר עצמה ונספחותיה, מכאן והילך- הערות, ביבליוגרפיה ומפתח שמות ועניינים.

ביקורות
-------

הספר זכה לביקורות ולשבחים רבים במהלך השנים בין היתר: 

> 
> ספר-שימוש יסודי, ששום מדען אחראי בתחומי הלימודים היהודיים והספרדיים לא יוכל להתעלם ממנו. זהו אחד מן הספרים הנדירים הנקראים בעניין גם על-ידי מלומדים וגם על-ידי קוראים מן השורה המבקשים להכיר את תולדות היהדות.
> 
> 
> 
> — פרופ' פרנסיסקו מרקז, אוניברסיטת הרווארד
> 

הפרשן ג'ייקוב ב. אגוס ביקר לטובה את הספר אם כי לא הסכים עם חלקים ממנו.

1. ↑  בנציון נתניהו, **דון יצחק אברבנאל- מדינאי והוגה דעות**, שוקן, 2005, עמ' 1-16
2. ↑  Don Isaac Abravanel-Statesman and Philosopher, by B. Netanyahu, commentary
**וסילי גריגורייביץ' לאזארב** (ברוסית: **Василий Григорьевич Лазарев**; 23 בפברואר 1928 – 31 בדצמבר 1990) היה קוסמונאוט סובייטי שטס לחלל במסגרת תוכנית סויוז.

קורות חיים
----------

וסילי לאזארב נולד בכפר במחוז אלטאי למשפחת איכרים. בשנת 1951, לאחר סיום בית הספר, גויס לצבא. הוא הופנה ללימודי רפואה והוסמך לרופא צבאי. בשנת 1954 לאזארב עבר קורס טיס והמשיך את שרותו בחיל האוויר הסובייטי.

בשנת 1964 וסילי לאזארב הועבר ליחידת הקוסמונאוטים. הוא היה חבר בצוות משנה של חללית ווסחוד 2. במהלך שנות ה-70 של המאה ה-20 הוא היה חבר בצוות משנה של מספר משימות חלל שלא בוצעו.

בשנת 1973 וסילי לאזארב שוגר לחלל בחללית סויוז 12 ולצד אולג מקארוב.

בשנת 1975 צמד לאזארב/מקארוב השתתפו בטיסת "סויוז 18-1". עקב תקלה טכנית במשגר הם חולצו מהחללית תוך שימוש במערכת חרום. במהלך זה הקוסמונאוטים עברו עומסי יתר כבדים. בריאותו של לאזארב נפגעה. למרות זה, הוא היה חבר במספר צוותי משנה של חלליות סובייטיות, אך לא טס לחלל בפעם השלישית.

בנובמבר 1985 הוא שוחרר מחיל האוויר הסובייטי מסיבות בריאותיות.

הוא עבד בעבודות שונות ונפטר בשנת 1990 מהרעלה.

קישורים חיצוניים
----------------

ויקישיתוף מדיה וקבצים בנושא **וסילי לאזארב** בוויקישיתוף
* תקציר נתונים באתר ספייספאקטס
* נתונים מאנציקלפדיית החלל
* ביוגרפיה באתר רוסקוסמוס (ברוסית)
* ביוגרפיה מפורטת (ברוסית)
**פורט פאלאקאד** (באנגלית: **Palakkad Fort**, במלאיאלאם: **പാലക്കാട് കോട്ട**) הוא מבצר היסטורי שנבנה בעיר פאלאקאד (אנ') במדינת קרלה שבדרום מערב הודו. המבצר, במתכונתו הנוכחית, נבנה במאה ה-18 על ידי סולטאן ממלכת מייסור חיידר עלי והייתה מוקד לחימה במהלך מלחמות אנגלו-מייסור.

ההיסטוריה של המבצר
------------------

קיימות מעט עדויות על קיומו של מבצר בעיר פאלאלקד עוד מימים קדומים אולם העדויות המבוססות ביותר מצביעות על כך שהמבצר במתכונתו הנוכחית נבנה במאה ה-18. באמצע מאה זו הייתה העיר מושבו של שבט מממלכת קליקוט שמרכזה היה בעיר קוז'יקוד. ב-1757 החליט שליט השבט לפרוש ממלכת קליקוט ופנה לשם כך להגנתו של סולטאן ממלכת מייסור חיידר עלי. עלי נענה להצעה וב-1766 בנה את המבצר הנוכחי.

במהלך מלחמות אנגלו-מייסור היה המבצר למוקד מלחמה בין צבאה של חברת הודו המזרחית הבריטית לבין ממלכת מייסור והיא עברה מספר פעמים מיד ליד. ב-1768, במהלך מלחמת אנגלו-מייסור הראשונה, כבשה בריטניה את המבצר בפעם הראשונה אך המייסורים כבשו אותו לאחר כמה חודשים. ב-1783, במהלך מלחמת אנגלו-מייסור השנייה, כבשו הבריטים את המבצר בפעם השנייה לאחר מצור של 11 יום אך נטשו אותו ב-1784 עם סיום המלחמה. ב-1790, במהלך מלחמת אנגלו-מייסור השלישית, כבשו הבריטים את המבצר בפעם האחרונה מידיו של טיפו סולטאן, בנו של חיידר עלי, והחזיקו בו לאחר שהביסו במלחמה את ממלכת מייסור. לאחר כיבושו שופץ המבצר וב-1798, במהלך מלחמת אנגלו-מייסור הרביעית, שימש את הבריטים כקרש קפיצה לכיבוש בירת ממלכת מייסור והבסתה.

לאחר המלחמות עם ממלכת מייסור שימש המבצר את הבריטים כמחנה צבאי עד תחילת המאה ה-20 אז הוא נמסר לרשויות מדינת קרלה לשימוש אזרחי של פקידות המדינה.

המבצר בעת החדשה
---------------

המבצר בנוי בצורה ריבועית כשאורך כל צלע כ-270 מטר. בפינת כל צלע נבנתה עמדה ועמדה נוספת באמצע כל צלע (סה"כ 8 עמדות). בתוך חומות המבצר עומדים מספר מבנים היסטוריים וכן מספר אתרים המוקדשים לאלים ושליטים קדומים. מסביב למבצר נבנה חפיר שמולא מים והמבצר והחפיר סביבו נבנו על שטחים פתוחים של כ-320 דונם. למרות התפתחות העיר נשארו שטחים אלו פנויים והם מהווים פארק ציבורי המכיל גם אודיטוריום פתוח.

האתר מוגדר כאתר מורשת ומתוחזק על ידי אגודת "הסקר הארכיאולוגי של הודו" (אנ') וניתן לבקר במוזיאון בתחום המבצר המציג ממצאים מחפירות שהתבצעו במקום.

גלריה
-----

* החפיר המלא במים וברקע אחד העמדות שבחומההחפיר המלא במים וברקע אחד העמדות שבחומה
* שער הכניסה למבצרשער הכניסה למבצר
* חומת המבצר ושתיים מתוך שמונה העמדות הבולטות מהחומהחומת המבצר ושתיים מתוך שמונה העמדות הבולטות מהחומה
* אחד מהמקדשים שנבנו בתחומי המבצראחד מהמקדשים שנבנו בתחומי המבצר
* באר ובריכת אגירת מים בתחומי המבצרבאר ובריכת אגירת מים בתחומי המבצר
* בית כלא שהתקיים בתחומי המבצרבית כלא שהתקיים בתחומי המבצר

קישורים חיצוניים
----------------

ויקישיתוף מדיה וקבצים בנושא **פורט פאלאקאד** בוויקישיתוף
* מבצר פאלאקאד, באתר התיירות של קרלה
* מבצר פאלאקאד, באתר palakkad.nic.in
* מבצר פאלאקאד, באתר keralatourism.org,‏ 2020
* מבצר פאלאקאד, באתר dtpcpalakkad.com

הערות שוליים
------------
**רוברט וולפול** (באנגלית: **Robert Walpole**;‏ 1701 – 31 במרץ 1757) היה פוליטיקאי אנגלי, בנו של ראש ממשלת בריטניה הראשון רוברט וולפול ואחיו של הוראס וולפול.

ביוגרפיה
--------

וולפול נולד ב-1701 בלונדון, כבנו הבכור של רוברט וולפול, ראש ממשלתה הראשון של בריטניה. בשנת 1722 הוענק לו תואר "ברון וולפול". בשנת 1724 הוא התחתן ובשנת 1730 נולד בנו ג'ורג'. זמן קצר לאחר הולדת בנו הוא נפרד מאשתו. בשנת 1736 הוא הכיר האנה נורסה, שחקנית תיאטרון ממוצא יהודי והיא עברה לגור איתו בבית המשפחה בנורפוק. הודות להונה הם התגוררו באושר. לנורסה היה בן עם אורפורד, יליד 1740, שמת ככל הנראה צעיר.

במהלך חייו כיהן במספר תפקידים במערכת הפיננסית של הממלכה. במקביל לכך, בשנת 173 הוא מונה לנציג המלך בדבון.

בנו ג'ורג' היה פוליטיקאי אנגלי. הוא מכר את אוסף הציורים של המשפחה ליקטרינה הגדולה והם מהווים עתה חלק של אוסף של ארמיטז'.

קישורים חיצוניים
----------------

ויקישיתוף מדיה וקבצים בנושא **רוברט וולפול, הרוזן השני של אורפורד** בוויקישיתוף
* תיאור התואר

הערות שוליים
------------

1. ↑   "Hannah Norsa, 18th century actress"], *Georgian Era* website, accessed 3 July 2017.
**נוצרי חדש** (בלטינית: Novus Christianus; בספרדית: Cristiano Nuevo; בפורטוגזית: Cristão-Novo; בקטלאנית: Cristià Nou; בלדינו: Kristiano muevo) היה שיוך חברתי-דתי והבחנה משפטית באימפריה הספרדית ובאימפריה הפורטוגזית, ששימש החל מהמאה ה-15 בעיקר כדי לתאר את צאצאיהם של היהודים והמורים הספרדים שהוטבלו לכנסייה הקתולית בעקבות צו אלהמברה (אנ'). צו אלהמברה משנת 1492, הידוע גם כצו הגירוש, היה חוק אנטי-יהודי שנקבע על ידי המלכים הקתולים עם הרקונקיסטה של חצי האי האיברי, שחייב יהודים להמיר דתם לנצרות קתולית או להיות מגורשים מספרד. רוב ההיסטוריה של "הנוצרים החדשים" מתייחסת לאנוסים (המומרים היהודים, שהיו ידועים בדרך כלל כקונברסוס) בעוד שהמומרים המוסלמים היו ידועים בשם מוריסקוס (אנ').

כיוון שהמרות הדת הושגו בחלקם באמצעות כפייה וגם עם איום בגירוש, במיוחד כשמדובר ביהודים, האינקוויזיציות והמלוכנים האיבריים חשדו במספר מה"נוצרים החדשים" שהם יהודים בסתר. האינקוויזיציה הספרדית ולאחר מכן האינקוויזיציה הפורטוגזית נוצרו כדי לאכוף אורתודוקסיה קתולית ולחקור את האשמות לכפירה. זה הפך לסוגיה פוליטית בספרד ובפורטוגל עצמן ובאימפריות שלהן בחו"ל, במיוחד באמריקה הספרדית, אמריקה הפורטוגזית והאיים הקריביים. לפעמים "נוצרים חדשים" היגרו לשטחים שנשלטו על ידי אויבי ספרד הפרוטסטנטיים, כמו האימפריה ההולנדית, האימפריה הקולוניאלית האנגלית, או אזורים שהושפעו מההוגנוטים בצרפת כמו בורדו, ושמרו בגלוי על יהדותם, מה שעודד את החשד לקיומם של יהודים בסתר. אף על פי כן, חלק ניכר מאותם "נוצרים חדשים" נחשבו על ידי החברה הספרדית כקתולים באמת ובתמים והם הצליחו להשיג בולטות, בין אם הם דתיים (יוחנן מהצלב, תרסה מאווילה, חואן דה אווילה, ז'וזה דה אנשייטה, תומאס דה טורקמדה ואחרים) או פוליטיים (חואן דה אונאטה, לואיס קרווחל, הרנן פרז דה קוסאדה, לואיס דה סנטאנג'ל ואחרים) .

לדברי אנטוניו חוסה סראייבה (ספ'), מורה לספרות והיסטוריון פורטוגזי, "המציאות של הדיכוטומיה בין נוצרי ישן לחדש התקיימה רק בטקסונומיה האינקוויזיטורית. ההגדרה הדתית או האתנית של הנוצרים החדשים הייתה, בסופו של דבר, פורמלית בלבד. כמו כן, התווית של הנוצרי החדש יכולה להתבסס על שמועות שמקורן באילן יוחסין מפוקפק, לשון הרע ותככים." על פי חוק, הקטגוריה של נוצרים חדשים כללה מומרים לאחרונה וצאצאיהם שהוטבלו עם כל שבריר דם נוצרי חדש. עד דור שלישי. בתקופת שלטונו של פליפה השני, מלך ספרד, הוא כלל כל אדם עם כל שבריר דם נוצרי חדש "מימי קדם". בפורטוגל, בשנת 1772, הורה סבשטיאאו דה מלו, להפסיק את ההבחנה המשפטית בין נוצרים חדשים לנוצרים ותיקים.
פירוש נוסף ערך זה עוסק במנהיג ציוני. אם התכוונתם לחוקר ספרות, ראו ש"י פנואלי.

**שמואל פּינלס** (או **פינלש**; בזמנו נכתב **פיניליש**; בלועזית: **Samuel Pineles**;‏ 23 ביולי 1843, ברודי, גליציה – 1928, גאלאץ, רומניה) היה נדבן ופעיל ציוני דתי, הרוח החיה בארגון קונגרס פוקשאן ונשיאו ומזכיר הוועד המרכזי ליישוב ארץ ישראל וסוריה, פעיל בכל ישראל חברים ברומניה.

קורות חיים
----------

שמואל פינלס נולד בעיירה ברודי שבגליציה, לסופר התלמודי והמשכיל הרב מנדל פינלס. בגיל 17 התיישב בגאלאץ, שם סייע בעסקי אביו. פינלס היה יזם ואיש פיננסים ופעילותו תרמה לשגשוג עסקי הנמל בגאלאץ. בהיותו תורם בעין יפה, נחשב פינלס לאחד מעמודי התווך של הפילנתרופיה היהודית ברומניה. הוא הושיט עזרה רבה לפליטי הפוגרומים שהגיעו לרומניה מהאימפריה הרוסית, ובהמשך עזר לפליטים היהודים שנמלטו מהשלטונות הסובייטיים. הוא היה פעיל מרכזי בלשכת "בני ברית" של גאלאץ והמריץ רבים אחרים לתרום.

פינלס התבלט בפעילותו הציונית, יחד עם ד"ר קרפל ליפה ייסד ביאשי את הקבוצה "יישוב ארץ ישראל" ואת חובבי ציון המקומיים. הוא יזם את הקונגרס הציוני בפוקשאן והיה נשיאו. הוועד המרכזי ליישוב ארץ ישראל וסוריה, שבראשו עמד, ארגן את עליית היהודים שהקימו את ראש פינה וזכרון יעקב. לאחר הופעת הציונות המדינית של הרצל, הצטרף פינלס לרעיון בהתלהבות רבה. בקונגרס הציוני העולמי הראשון (בזל 1897) נבחר פינלס כסגן נשיא, לצד מקס נורדאו ואברהם זאלץ. עד מותו בשנת 1928 בגאלאץ השתתף פינלס בכל הקונגרסים הציוניים והיה פעיל בארגונים השונים ובעיתונות היהודית.

פינלס היה חבר בוועד הפועל של ההסתדרות הציונית ונמנה עם מייסדי "אוצר התיישבות היהודים". ייסד גם כן את העיתון *Emigrantul* ("המהגר") בגאלאץ (יחד עם אלעזר רוקח).

העיר גבעת שמואל בגוש דן קרויה על שמו של שמואל פינלס וכן פארק שנמצא בצפון העיר. כמו כן, קרויים על שמו רחובות בירושלים, בתל אביב ובזכרון יעקב. בשנת 1965 הועלו עצמותיו לקבורה בהר המנוחות בירושלים.

לקריאה נוספת
------------

* משה שרף, **האבוקה הודלקה ברומניה: שמואל פינלס וראשית הציונות ברומניה בצירוף חליפת-מכתבים בין תיאודור הרצל ושמואל פינלס** (ערך והתקין לדפוס: ראובן אשל), ירושלים: הספרייה הציונית; אוניברסיטת תל אביב, המכון לחקר הציונות על שם חיים ויצמן, תשמ"ו 1986.

קישורים חיצוניים
----------------

* תמונתו של פינלס
* א. חרמוני, מגדולי הרוח: מותו של פינלס והלויתו, דואר היום, 2 בנובמבר 1928
* מאיר זית, שמואל פינלס – למנוחות בירושלים, דבר, 8 במרץ 1965 (נקרולוג)
* חיים שורר, דמות מחנכת, דבר, 12 במרץ 1965
* שמואל פינלס, באתר הבנק אוצר התיישבות היהודים

הערות שוליים
------------

1. ↑  עופר פטרסבורג, גבעת שמואל: טבע בלב העיר, באתר ישראל היום
2. ↑  שמואל פינלס הובא למנוחות בירושלים, דבר, 10 במרץ 1965.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007502535705171
* GND: 130548863
* ISNI: 0000 0000 5181 4355
* LCCN: nr91025300
* VIAF: 60192326
* WorldCat: lccn-nr91025300

 |
**מועדון הכדורמים אס"א (איגוד ספורט אקדמי) תל אביב** הוא קבוצת כדורמים שהוקמה על ידי סטודנטים, ורבים משחקניה הפעילים הם סטודנטים או אקדמאים.  
המועדון מהווה חלק מאגודת אס"א תל אביב, שפעילה גם בתחומים כטניס וכדוריד. הקבוצה משחקת בליגה הלאומית בכדורמים.

הקבוצה זכתה תשע פעמים באליפות המדינה (הזכייה האחרונה ב-2016/2017) ושמונה פעמים בגביע המדינה (הזכייה האחרונה ב-2017/18).

בעונות 2010/11-2011/12 השתתפה בליגה האירופית בכדורמים.

שחקניה הבולטים מהווים דרך קבע חלק חשוב של נבחרת ישראל בכדורמים.

תארים
-----

* **אליפות ישראל** (9):‏ 2001/2002, 2003/2004, 2004/2005, 2007/2008, ,2009/2010, 2013/2014, 2014/2015, 2015/2016, 2016/2017.
* **גביע המדינה בכדורמים** (8):‏ 1985/1986, 2001/2002, 2006/2007, 2007/2008, 2008/2009, 2011/2012, 2015/2016, 2017/2018.

מחלקת הנוער
-----------

למועדון מחלקת נוער שפרצה בשנים האחרונות קדימה ומובילה בתחומה בארץ.  

במשך כל שנה קבוצות הילדים והנוער הן בין הקבוצות הבכירות בישראל.  
בשנת 2009 קבוצת הנוער לקחה אליפות היסטורית לאחר שנים רבות ללא תארים במחלקות הנוער.

בית הספר לשחייה וכדורמים
------------------------

המועדון מפעיל את בית הספר לשחייה וכדור מים. בית הספר פועל במשך כל השנה וקולט בנים ובנות בגילאי 6 - 13.   
תוכנית האימונים בבית הספר לכדור מים כוללת אימוני שחייה המשולבים במשחקי כדור ומיומנויות משחק הכדור מים.  
 כמו בכל בית ספר לשחייה, לומדים הילדים את ארבעת סגנונות השחייה: חתירה, חזה, גב ופרפר ובנוסף משולבים משחקי כדור במים, כך על ידי שילוב של מיומנויות שחייה, פיתוח יכולות גופניות ושילוב משחקי כדור משיגים הילדים יכולת ספורטיבית רחבה.

מיכאל שטיינברג
--------------

* אמיר אלאלוף
* דימיטרי וונקביץ'
* סרגיי פרלוב
* רמי פריזר
* זוהר רהב
* עופר פרידמן
* פרנסיס גרוס
* רפי מלמן
* מיקי וייצן
* יוסי קאופמן
* בני קרני
* אורי ברגמן
* עודד ארליך
* אופיר גולומבק
* תומר אלאלוף

קישורים חיצוניים
----------------

* מועדון כדורמים אס"א תל אביב

| כדורמים בישראל ישראלישראל |
| --- |
| תחרויות | ליגת העל בכדורמים • גביע המדינה |
| נבחרות | הנבחרת הלאומית • נבחרת הנשים |
| מועדוני כדורמים ישראליים | אס"א תל אביב • הפועל קריית טבעון • הפועל גוש זבולון • הפועל גבעת חיים • הפועל פתח תקווה • הפועל איתן ירושלים • הפועל בית יצחק • הפועל שמיר/גליל עליון • הפועל עמק הירדן • הפועל יקנעם • מכבי חיפה |
**פַּתַּח גנוּבה** (מכונה גם: **פתח גנוּב**) הוא סימן הניקוד פַּתָּח, המסמן את תנועת העזר הבאה לפני העיצורים הגרוניים בניקוד טברני.

השימוש בפתח גנובה
-----------------

פתח הגנובה חוצץ בין סימן הניקוד המסמן תנועה גבוהה (כלומר, שורוק, חולם, חיריק או צירי, אך לא קמץ או פתח), ובין אות גרונית סופית: **חי"ת, עי"ן** ו**ה"א מופּקת.**

פתח הגנובה מסמן את תנועת העזר, המכונה "התנועה הגנובה".

תפקידה המקורי של התנועה הגנובה, הנהגית כתנועת /a/, היה לסייע בהגיית עיצור סדקי או לועי הבא בסוף מילה. כדי למנוע מעבר מתנועה גבוהה לעיצור הגרוני הנהגה במנח נמוך, נכנסה תנועת עזר נמוכה חוצצת.

באופן מסורתי, התנועה הגנובה אינה נחשבת כגרעין הברה עצמאית, אלא כחלק מגרעין ההברה המקורית. לדוגמה, במילה מָלוּחַ שתי הברות:  
 מָ-לוּחַ /ma-luaħ/.

בחלק מהקהילות שקוראות בהברה (הגייה) ספרדית יש מדגישים כשיש צירי או חולם לפני פתח גנובה דווקא. צירי כמו בהגייה אשכנזית וחולם כמו בהגייה תימנית:  

תַּפּוּחַ/ tap-powah.  

שֹ-מֵע/ sho-meia.

סימון
-----

במקור פתח גנובה סומן בין שתי האותיות האחרונות, וכך הוא מנוקד בכתבי היד הקדומים. בגלל אילוצי דפוס נהגו לסמנו מתחת לאות האחרונה, אם כי בגופנים מסוימים חזרו לסמנו בין האותיות כמו במקור. עם זאת, ברוב הגופנים מקובל לסמנו תחת האות האחרונה, כשהוא ממורכז מתחת לאות, כמו שאר סימני הניקוד.

דוגמאות
-------

* שׁוֹמֵ**עַ**

* שׁוֹלֵ**חַ**
* תָּמֵ**הַּ**
* רוּ**חַ**

* תַּפּוּ**חַ**

הערות שוליים
------------

1. ↑  עיקרי תורת הניקוד, באתר האקדמיה ללשון
**משחק מלחמה** (באנגלית: **Wargame**) הוא משחק אסטרטגיה העוסק בפעולות צבאיות מסוגים שונים, אמיתיים או בדיוניים. **Wargaming** הוא תחביב מוקדש להצגה של משחקים כאלה, כאשר לעיתים רחוקות משתמשים בו באופן מקצועי על ידי הצבא כדי ללמוד לוחמה. "משחק מלחמה" עשוי להתייחס ללימוד תאורטי על תנועת החיילים או אימון טקטי ואסטרטגי.
תחביב משחקי המלחמה המודרני התחיל במאה התשע-עשרה, עם משחק ה-Kriegsspiel שנועד להכשיר קצינים לפיקוד. מאוחר יותר, ה.ג. וולס כתב ספר בשם "מלחמות קטנות" המיועד לילדים על חוקי המשחק עם חיילי צעצוע. מאוחר עוד יותר, בתקופת שנות החמישים יצאו משחקי קופסה רבים ברוח הזו, ועד היום הם פופולריים.

משחקי המלחמה השתנו באופן דרמטי במהלך השנים, משורשיהם במשחקי מיניאטורות ומשחקי לוח, למשחקי המחשב המדמים מלחמה; עם זאת, מיניאטורות ומשחקי לוח עדיין נמכרים היום, ונאספים על ידי שחקנים רבים בכול רחבי העולם.

סקירה
-----

כמו כל המשחקים, משחקי מלחמה קיימים במגוון רחב ובמורכבות שונה. כמה הם פשוטים ואילו אחרים מנסים לדמות רמה גבוהה של ריאליזם היסטורי. המשחקים האחרונים בדרך כלל דורשים ספרי חוקים עבי-כרס המקיפים מגוון רחב של עידנים (מהעת העתיקה ועד לעתיד הרחוק) וגדלים (ממשחק טקטי עם כמה חיילים בודדים למשחק מסיבי עם צבאות שלמים). משחקים אלה דורשים לעיתים קרובות ללמוד את החוקים לפני המשחק בהם.

משחקי מלחמה בדרך כלל מסווגים כהיסטוריים (מדמים לחימה היסטורית כמו קרב קרני חיטין) היפותטיים (מדמים היסטוריה היפותטית; מה אם צרפת הייתה מנצחת את גרמניה הנאצית במלחמת העולם השנייה? מה אם הצלבנים היו פולשים בטעות למונגוליה ולא לארץ ישראל?) או בדיוניים (כמו קרבות של מלחמת הכוכבים). המשחקים ההיסטוריים עד כה מהווים את הקבוצה הגדולה ביותר. משחקים אלה מבוססים על אירועים אמתיים, ומנסים לייצג באופן סביר קרבות וקונפליקטים. ההבדל העיקרי שלהם ממשחקי אסטרטגיה כמו שחמט וסטרטגו הוא שכאן יש גם אלמנט של מזל (שימוש בקוביות וכדומה), ולא כמו בשחמט אשר תלוי כולו ביכולותיהם של השחקנים.

משחקי תפקידים צמחו ממשחקי מלחמה שהחלו להתמקד בלוחם הבודד במקום בצבא אותו הוא מוביל ושמו דגש גם על האישיות שלו ולא רק על קרבות וסטטיסטיקה. עם זאת, לחימה והטלת קוביות נותרו עדיין כאלמנטים מרכזיים במשחקי תפקידים, הבולט שבהם הוא מבוכים ודרקונים.

עם המצאת המחשב האישי פותחו משחקי מלחמה רבים למחשב: משחקי אסטרטגיה לפי תורות דוגמת Civilization, מסוגה של אסטרטגיה רבתי דוגמת Victoria II ומשחקי אסטרטגיה בזמן אמת דוגמת Dune 2 וסטארקראפט.

ראו גם
------

* משחק מלחמה ממוחשב
* משחק מלחמה עסקי
* משחק קופסה

קישורים חיצוניים
----------------

ויקישיתוף מדיה וקבצים בנושא **משחק מלחמה** בוויקישיתוף
* משחקי מלחמה, דף שער בספרייה הלאומית

| משחקים |
| --- |
| **סיווג לפי כלי המשחק** | משחקי לוח • משחקי קופסה • משחקי קלפים • משחקי עט ונייר • משחקי חברה ללא עזרים • משחקי כדור • משחקי מחשב, פלייסטיישן ומשחקי וידאו |
| **סיווג לפי אופי המשחק** | משחקי ספורט • משחקי תפקידים • משחקי מלחמה • משחקי אסטרטגיה • משחקי ילדים • משחקי חשיבה |
| **שימושים למשחקים** | פנאי • הנאה • בידור • גן שעשועים • משחקייה • הוראה מתקנת • E-learning ולמידה משולבת מחשב • אימון מוחי • תחרות • ספורט • משחוק |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007548764005171
* BnF: cb119713262 (data)
* LCCN: sh85145176
* NLK: KSH2020000149

 |